**2013. évi IV. törvény a**

**Magyarországi Református Egyház**

**gazdálkodásáról**

**Gyakran Ismételt Kérdések**

***1. KÉRDÉS: Hogyan kell értelmezni a belső egyházi jogi személy születését? Mi az eljárás rendje, bejegyeztetésének helye, menete? Külön adószám nélkül egyáltalán beszélhetünk intézményről? Jogi személyiség nélküli gazdálkodó szervezet születhet az egyház berkein belül?***

AZ EGYHÁZI JOGI SZEMÉLYEK NYILVÁNTARTÁSBA VÉTELE

A lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény (továbbiakban Ehtv.) szabályozza az egyházak nyilvántartásba vételi eljárására vonatkozó eljárási kérdéseket.

Az Országgyűlés által elismert és nyilvántartásba vett egyházak két módon kerülhetnek nyilvántartásba:

1. Az országos egyház (és a bejegyzett országos egyház választása szerinti egyes belső egyházi jogi személyek) nyilvántartását az erre kijelölt miniszter végzi.

Erre az állami nyilvántartási kategóriára vonatkoznak az Ehtv. 16-18. § ban leírtak. (Itt szerepel tételes felsorolása az igazoláson kötelezően szereplő adatoknak, többek között a nyilvántartási szám is)

Ilyen nyilvántartási szám az MRE esetében a 0002/2012.

2. A másik, az előző kategóriával teljesen egyenértékű nyilvántartási mód, ha az államilag elismert és nyilvántartásba vett egyház úgy dönt, hogy saját maga, saját belső szabályai szerint tartja nyilván a belső egyházi jogi személyeit. (Az MRE ezt az utat választotta.)

Erre a megoldásra a felhatalmazást az Ehtv. 11. § (4) adja meg:

„11. § (1) Az egyház belső egyházi szabálya szerint jogi személyiséggel rendelkező egysége vagy szervezete jogi személy (a továbbiakban: belső egyházi jogi személy).

(2) Nem minősül belső egyházi jogi személynek az egyház belső egyházi szabálya szerint egyházi jogi személyiséggel nem rendelkező, az egyház által létrehozott, jogszabály alapján jogalanyisággal rendelkező szervezet.

(3) A belső egyházi jogi személyt az egyházakkal való kapcsolattartás koordinációjáért felelős miniszter (a továbbiakban: miniszter) az egyház egészének vagy legfőbb szervének képviselője kérelmére nyilvántartásba veszi. A nyilvántartás a belső egyházi jogi személyeket az adott egyház szerveként tartalmazza.

(4) A (3) bekezdés alapján nyilvántartásba nem vett belső egyházi jogi személyjogi személyiségét az egyház egészének, illetve legfőbb szervének vagy az adott jogi személy közvetlen felettes egyházi szervének a miniszternél bejelentett képviselője vagy az egyház belső egyházi szabálya szerint erre feljogosított tisztségviselője igazolja.”

BELSŐ EGYHÁZI JOGI SZEMÉLYEK NYILVÁNTARTÁSA

A fenti idézett állami jogszabályokból KÖVETKEZIK TEHÁT: Mi, tudniillik az MRE, a tv. 11. § (4) alapján saját belső szabályaink szerinti, miniszternél bejelentett képviselőnk által adunk ki, az első kategóriával teljesen egyenértékű jogi személyiségi igazolást (a mi esetünkben és szóhasználatunkkal: egyházfőhatósági igazolást.)

EGYHÁZI BELSŐ NYILVÁNTARTÁSI RENDSZERÜNKRŐL ÉS ELJÁRÁSI RENDRŐL:

Sajnos az adatszolgáltatás nem tekinthető következetesen naprakésznek, ezért a központi nyilvántartás egyelőre nem tekinthető közhitelesnek. Egyelőre csak az egyházmegyei szinten naprakészek az adatok, de ez sem mondható el minden egyházmegyéről egyöntetűen. Ilyen feltételek mellett egyelőre a központi nyilvántartásból igazolást csak az alábbi módon tudunk kiadni:

Az egyházfőhatósági igazolási kérelmet az erre szolgáló űrlapon (amely a reformatus.hu honlapról tölthető le) szolgálati úton (az egyházmegyén keresztül) lehet beterjeszteni, a Zsinati Hivatal Jogi Osztályára.

A kérelmezők által ekkor – tehát az egyes kérelmekhez közvetlenül – megadott és esperesek által leigazolt adatok alapján történik az igazolások kiadása.

Mindezek miatt egyelőre nincs egységes központi nyilvántartásba-vételi eljárási rend sem.

Egyházmegyénként – központilag nem egységesített módon – történik tehát a nyilvántartásba vételi eljárás, annak ellenére, hogy a „nyilvántartásból” való igazolás kiadása központi hatáskör.

A BELSŐ EGYHÁZI JOGI SZEMÉLYEK „SZÜLETÉSE”:

A belső egyházi jogi személyek létrehozása és nyilvántartása tekintetében az egyház belső szabályai az irányadóak:

Az MRE Alkotmányáról és kormányzatáról szóló 1994. évi II. törvény felsorolás szerűen rendelkezik az MRE-n belül működő jogi személyiséggel felruházott „szervezeti egységekről”:

1. anyaegyházközség (14. § (2))

2. társegyházközség 15. (1)

3. missziói egyházközség 17. §

4. egyházmegye 75. §

5. egyházkerület 103. §

6. egyházi közoktatási intézmény: ALK 171. § felhatalmazásával az EKtv. 2. § - 11. § alapján hozható létre, itt minden esetben kötelező az önálló jogi személyiség, amit az állami (!) nyilvántartásba vétel keletkeztet. (2011. CXC. tv. 21. §)

7. egyházi szociális intézmény (fenntartói döntés, hogy önálló jogi személyiséggel ruházza-e fel (2000. évi II. tv. az MRE szeretetszolgálatáról 3. § (5)

Egyházi Intézmények alapítása, megszűntetése:

közoktatás területén: MRE 1995. évi I. Közoktatási törvény 2. §-11. § és a 2011. évi CXC. Köznevelési tv. 21. §

diakónia területén: a Magyarországi Református Egyház szeretetszolgálatáról szóló 2000. évi II. törvénye (egyházunk diakóniai törvénye) 3. § - 8. §

***2. KÉRDÉS: Miért van szükség mérleg készítésére, mikor korábban nem volt ilyen kötelezettség?***

Korábban is volt ilyen kötelezettség.

Az egyházi jogi személyek könyvvezetését, beszámolókészítését nem csak a belső, egyházi törvények szabályozzák. Kormányrendelet írja elő a speciális számviteli szabályokat: 2013. december 31-ig volt hatályban a **218/2000. (XII. 11.) Korm. rendelet**, majd 2014. január 1-től a **296/2013. (VII. 29.) Korm. rendelet az egyházi jogi személyek beszámolókészítési és könyvvezetési kötelezettségének sajátosságairól.** Ezen kormányrendeletek a **2000. évi C. törvény a számvitelről** által adott felhatalmazás alapján születtek, tehát mindennek az alapja a Számviteli törvény, amely a beszámolókészítésről az alábbiakat írja (a lényeges részleteket kiragadva):

***3. §*** *(1) E törvény alkalmazásában*

*1. gazdálkodó: a vállalkozó, az államháztartás szervezetei,* ***az egyéb szervezet****, a Magyar Nemzeti Bank, továbbá az általuk, illetve a természetes személy által alapított egészségügyi, szociális és oktatási intézmény;*

*4. egyéb szervezet:*

*d) az egyházi jogi személy*

***4. §*** *(1) A gazdálkodó működéséről, vagyoni, pénzügyi és jövedelmi helyzetéről az üzleti év könyveinek zárását követően, e törvényben meghatározott könyvvezetéssel alátámasztott* ***beszámolót*** *köteles - magyar nyelven - készíteni.*

***6. §*** *(2) Az egyéb szervezet beszámolási kötelezettségének, beszámolót alátámasztó könyvvezetési kötelezettségének sajátosságait a vonatkozó külön jogszabály és e törvény alapján kormányrendelet szabályozza.*

***8.§*** *(1) A beszámoló formája az éves nettó árbevétel nagyságától, a mérleg főösszegétől, a foglalkoztatottak létszámától, mindezek határértékeitől függ.*

*(2) Az (1) bekezdés szerinti* ***beszámoló lehet****:*

*~~a) éves beszámoló~~\*,*

*b) egyszerűsített éves beszámoló,*

*~~c) összevont (konszolidált) éves beszámoló~~,\**

*d) egyszerűsített beszámoló.*

*(3)A gazdálkodónak a (2) bekezdés szerinti beszámolót kettős könyvvitellel kell - a (4) bekezdésben foglalt kivétellel - alátámasztania.*

*(4) Egyszeres könyvvitellel alátámasztott - a (2) bekezdés d) pontja szerinti - egyszerűsített beszámolót készíthet a gazdálkodó, ha azt e törvény vagy az 5-6. §-okban hivatkozott kormányrendelet lehetővé teszi.*

***96.§.*** *(1) Az egyszerűsített éves beszámoló a (2)-(4) bekezdés szerinti* ***mérlegből, eredménykimutatásból*** *~~és kiegészítő mellékletből~~ \* áll.*

***99.§*** *(2) Az egyszerűsített beszámoló a 4. számú melléklet szerinti* ***egyszerűsített mérlegből*** *és az 5. számú melléklet szerinti* ***eredménylevezetésből*** *áll.*

\* egyházi szervezet éves beszámolót, konszolidált beszámolót és kiegészítő mellékletet nem készít.

A fentebb említett jogszabályok internetes elérhetőségei:

1. 218/2000.Korm.rend.: <http://njt.hu/cgi_bin/njt_doc.cgi?docid=50233.208554>
2. 296/2013. Korm.rend.: <http://njt.hu/cgi_bin/njt_doc.cgi?docid=162274.245997>
3. Számviteli törvény: <http://njt.hu/cgi_bin/njt_doc.cgi?docid=49554.256085>

***3. KÉRDÉS: A könyvvezetés típusának (egyszeres vagy kettős) meghatározásakor az intézményfenntartó egyházközségek esetében be kell-e számítani a bevétel összegébe az átfutó állami normatíva tételeit is (ugyanis ez is bevétel), tekintettel az 50 millió forintos értékhatárra?***

Igen, be kell számítani. A könyvelésnek tartalmaznia kell MINDEN gazdasági eseményt, hiszen a teljeskörűség számviteli alapelv.

***4. KÉRDÉS: Igaz-e, hogy a beszámolási rendszer a korábbihoz képest jelentősen bonyolultabb lett?***

Nem. Nézzük, mit ír elő az új Gazdálkodási törvény:

***14.§*** *„(2) Az egyházi gazdálkodó szervezet zárszámadása teljes körű számszaki és szöveges beszámolót jelent az alábbi tartalommal:*

1. *éves költségvetési beszámoló a tervhez képesti eltérésekkel,*
2. *vagyoni helyzetről készült beszámoló (éves mérleg),*
3. *eredmény-kimutatás,*
4. *a gazdálkodás szöveges értékelése.”*

Mérleg és eredménykimutatás/eredménylevezetés készítésének kötelezettségéről ld. fentebb.

A költségvetési beszámoló készítése

* egyszeres könyvvitelt vezető egyházközségek esetében hasonlatos a korábban „Zárszámadás” néven készített dokumentumhoz, azzal a különbséggel, hogy nem szerepelhetnek benne pénzmozgással nem járó tételek (például természetbeni javadalmak egyenértéke)
* közegyházi intézmények számára már gyakorlat, hiszen zsinati előírások írták elő a tevékenységi bontásban készülő negyedéves költségvetési beszámoló készítését
* egyéb intézmények, szervezetek számára feladatot jelenthet a meglévő beszámolási rendszereik felülvizsgálata, amennyiben a múltban nem tisztán pénzforgalmi szemléletben, illetve nem tevékenységi bontásban – azaz az egyes feladatokat elkülönítetten bemutatva – készítették költségvetéseiket.

***5. KÉRDÉS: A 3. sz. melléklet/2. szerinti egyszerűsített mérleg és a 3. sz. melléklet/3. szerinti eredmény-levezetést már a 2013. évi zárszámadáshoz is el kell-e készíteni?***

E kimutatásokat ebben a formában első alkalommal a 2014. évi zárszámadáshoz kell elkészíteni. A 2013-as év zárásához még a korábban használatban lévő formátumot kell alkalmazni.

***6. KÉRDÉS: A 2013. évi zárszámadásra is alkalmazni kell-e a Gtv. 15.§ (12) bekezdését, miszerint az elfogadásra való felterjesztéshez szükséges a számvizsgálók gazdálkodást hitelesítő nyilatkozata is?***

Nem, a 2013. évi zárszámadás még a régi gazdálkodási törvény szerint történik.

***7. KÉRDÉS: Lehet-e külön könyvelése egy adószámon nyilvántartott egyházi szervezetnek és fenntartott intézményének?***

Nem lehet.

***8. KÉRDÉS: Amennyiben közös adószámon működő belső egyházi jogi személyként működik az intézmény, és az intézményt ellenőrzi az állam, akkor nehéz olyan főkönyvi kivonatot készíteni, amely a hitéleti tevékenységet nem tartalmazza. Lehet-e ebben az esetben a hitéleti tevékenységről külön könyvelést vezetni?***

Nem. A könyvelésnek tartalmaznia kell MINDEN gazdasági eseményt, hiszen a teljeskörűség számviteli alapelv. Az ellenőrzés más kérdés. Az elkülönített könyvelés külön főkönyvi számlák, vagy még inkább gyűjtők, költséghelyek alkalmazásával valósítható meg, ezzel a szükséges adatszolgáltatás a korlátozások figyelembe vételével is megoldható.

***9. KÉRDÉS: A 24. § (7) bekezdés szerinti esetben Felügyelő Bizottságot (FB) kell felállítani. Lehet ez közös több intézményre? Lehet esetleg összevonni a FB-t az Igazgatótanáccsal, esetleg az egyházközség Számvizsgáló bizottságával?***

A Felügyelő Bizottságok létrehozásának célja elsősorban a fenntartói érdekek erőteljesebb képviselete, a döntési mechanizmus segítése és annak bizonyos fokú kontroll alatt tartása. Ezen törekvés alapvetően és kizárólag a döntéshozói szint és az ellenőrzési szint elkülönültségével valósítható meg. Mindezért az IT  vagy SZB  FB-vel való összevonása nem lehetséges. Két, azonos tevékenységet (pl. oktatás) végző intézmény tekintetében azonos összetételű FB felállítása jogilag lehetséges.

***10. KÉRDÉS: A 24. § (8) bekezdés szerint az FB jogkörét, működését a fenntartó egyházi szervezet határozza meg, de a törvény nem ad semmilyen további támpontot ahhoz, hogy mi legyen az FB feladat- és jogköre?***

A törvény az FB feladatkörét valóban nem szabályozta részletekbe menően, mégpedig azért nem, hogy a különböző szintű egyházi fenntartók a saját érdekeik, speciális elvárásaik védelmére szabadabb keretek között mozoghassanak, saját maguk szabadon rendelkezhessenek.

***11. KÉRDÉS: Lehet-e presbiter is a Felügyelő Bizottság tagja?***

Az FB jogkörét, működését a fenntartó szervezet határozza meg, így a fenntartó szervezet dönt arról is, hogy ki lehet az FB tagja, figyelemmel az esetleges összeférhetetlenségre is.

***12. KÉRDÉS: A 24. § (4) bekezdés rendelkezik az időszaki költségvetési beszámoló benyújtásáról, de nincs semmilyen információ arról, hogy ez mit tartalmazzon?***

A törvény 15. számú értelmező rendelkezése definiálja a költségvetési beszámoló fogalmát, melynek alapján az időszaki beszámoló az adott gazdasági év egy adott időszakára - pl. január-március az első negyedév; január-június az első félév ... - vonatkozó pénzügyileg realizálódott bevételek és kiadások részletezése, a költségvetési tervtől való eltérés bemutatásával.

***13. KÉRDÉS: A törvényben nem találtunk útmutatást a tartalék összegére nézvést. Milyen összegű tartalékot kell képeznünk?***

A felelős gazdálkodás követelményének megfelelő mértékűt: túl kevés tartalék elkülönítése nem tölti be célját (hiszen nem fog rendelkezésre állni a kellő összeg), túl nagy mértékű tartalék pedig más, fontos feladatoktól von el erőforrásokat.

***14. KÉRDÉS: Milyen feltételek mellett szabadítható fel a tartalék?***

Hadd utaljunk a felelős gazdálkodásra ismét. A tartalék az előre nem látható költségekre nyújt fedezetet. A szóban forgó egyházi szervezet szokásos gazdasági eseményeit számba vevő költségvetési tervéből kiindulva lehet meghatározni azt, hogy rendkívüli, illetve előre nem tervezett volta miatt mit és mikor kell a tartalék terhére elszámolni. Ennek szabályozása a költségvetést elfogadó testület lehetősége és kötelessége.

***15. KÉRDÉS: Feltüntethetőek-e az előző évből hozott pénzeszközök (mint hozott pénzmaradvány) már a zárszámadás elfogadását megelőzően is a tárgyévi költségvetési beszámolóban, hiszen ezek terhére kerülnek kifizetésre pl. a decemberi bérek januárban?***

Igen, mint „tervezett maradvány”.

***16. KÉRDÉS: Hogyan határozhatja meg az egyházi szervezet az induló tőke mértékét?***

Az induló tőke számviteli fogalmi meghatározása szerint az alapításkor az alapító által alapítás címen az adott szervezet rendelkezésére bocsátott és tulajdonába adott vagyont kell kimutatni.

Az egyházi gyakorlatban az induló vagyonelem (pl. a templom, kegytárgyak, egyéb műkincsek) értékének meghatározása nehézségekbe ütközik. Hogyan határozzuk meg például a 100 éves ezüstkehely értékét? Ilyenkor valami ésszerű megoldáshoz lehet folyamodni, például alapul vehető a biztosítási kötvényben meghatározott vagy más irányadó érték. Ha más nem, ideiglenesen kerülhet 1 Ft névleges értékkel is felvételre a tétel, természetesen később ezt ki kell igazítani: a probléma számvitelileg többféle eljárással is megoldható.

***17. KÉRDÉS: A törvényből nem világos, hogy mi számít alap-, illetve melléktevékenységnek.***

A jogalkotó szándéka szerint alaptevékenység alatt a hitéleti tevékenység, melléktevékenység alatt pedig minden egyéb, nem gazdasági-vállalkozási tevékenység értendő (ld. Vhu.1.§).